作者:劉辰翁
標題:摸魚兒
內容:醉與君、狂歌又笑，不知當日何調。孤山梅下吟魂冷，說甚那時蘇小。滄波眇。奈此島，累累竟是誰家表。歸歟白鳥。看四聖飄香，朱門金榜，化作竺飛嶠。衰也久，舊遊夢翠禽繞。坱兮軋、皎兮窈。相思一夜窗前白，誰識餘懷渺渺。殘年了。聽畫角，悲涼又是霜天曉。餘音杳緲。嘆五十之年，我加八九，君隔幾科詔。